
(regularized spelling 11-20-04 in Kepahiang)

Rajo Kayo (The Rich King)

This legend was told to me by Pak Lukman Hakim of Embong Panjang, who as a child had heard it from his grandmother.  Future research may determine the story to be an original product of Rejang-Lebong culture.  It  has been translated into the Musi dialect by Dr. Zainubi Arbi under the title Teleu Basoak (Three Lost Children and How They Found Their Way Home).


Here is the original Lebong story.

Adé cerito rajo kayo.  Si tiak ne o kelbiak ne kayo ne.  Anok ne o adé telau.  Anok ne o telau o kelbiak ne manj̅o ne.  Waktau si bi lai gén kelok anok ne o, tiak ne temukua.  Sapei lai bi kemelbiak nien manj̅o ne o.


Tiak ne o matei.  Matei, ting̅ea in̅ok ne igai.  Waktau ting̅ea in̅ok ne o, an bi ke'an idup, matei kulo in̅ok ne o.


Matei, sudo o si yo kelbiak nien kayo ne.  Hok dau.  Si o selalu manj̅o.  An bi ke'an si o manj̅o.  Gén adé nak dasei ne o.  Misal ne o umai ne o, libea bi libea umai ne o.  Kerno si o manj̅o cigai caci, si jemuoa umai.  Sudo jemuoa umai bi abis kulo tukua umai.  Si jemuoa kulo areak umeak ne di luyen ne o.  Umeak ne o dau.  Udo o bi abis akea ne.  Umeak ne déwék latok ne jemuoa si o.


Telau basuak selawei kute.  Sudo o asuak ne di titik yo tun penyebit.  Si yo genyei tema'ok pekué kakok ne o.  Kakok ne o coa lok do o temurut.  Ijai o si o bi an idup telau basuak o.  Si yo bi cigai hok.  Kerno tiak ne o matei, si o melarat alau moi beak im̅o.  Waktau melarat moi beak im̅o, gén nem̅in ne beak im̅o pitat, palau, lingis di adé ngen si igai.  Terus ba si alau moi beak im̅o.


Sapei nak beak im̅o o, nadeak asuak ne, "Jibeak uak ige ite nak beak im̅o yo ne, bé adé benatang buas.  Ite cukup menea pon̅ok nak piyo baé," nadeak ne.  Udo o si menea pon̅ok nak beak im̅o o.  Si mok dawen puea.  Bi ke'ing kulo dawen puea o.  Bi an si diem beak im̅o, nadeak asuak ne o kulo, "Cenubo makei dawen lalang kulo.  Dawen lalang o biaso ne padék," nadeak ne, kan? "Kerno waktau ite kayo belo, anok bueak bak o garang menea ke'ung sapai te," nadeak ne awei o a.  Jijai o waktau si o sudo menea, bi jijai pon̅ok ne o si bi an temalem nak di o.

Adé rajo kunei do'o, kunei luea negrai luyen moi meburau moi beak im̅o o.  Waktau rajo o meburau kenleak ne adé pon̅ok nak beak im̅o o.  Do kulo teni'uk ne adé sa'ei tun ngota.  Waktau si ngota o rajo o mim̅ang gén nota ne o.


Nadeak di tuai su'ang o si telau basuak, nadeak ne, "Gén kelok nu, asuak?" nadeak kakok ne ngen si telau o, kan?  Telbiak baik babu rajo.  Gén jijai tukang kesok ne, jijai tukang tepap ne, kakok madeak kelok dute." Nadeak kakok ne o, "Kelok ku lok jijay

babu rajo.  Jano jijai tukang kesok ne ijai tukang tepap ne, maro!" nadeak ne.  Asal uku em̅uk mei méwa, em̅uk monok, em̅uk jano baé adé kelok," nadeak di kakok ne o di tuai su'ang.


Sudo o nadeak di nomor duai o, nadeak ne, "Uku temurut kelok kakok kulo," nadeak ne.  "Amen kakok kemucang pingan, misal ne, uku semupau umeak.  Amen kakok semupau umeak," nadeak ne o, "uku kemucang pingan.  "Pokok ne gén kerjo kakok uku temulung do'o.  Temulung temurut gén kelok kakok," nadeak di nomor duai o.  Jijai o kakok ne di tuai su'ang o temanye ngen asuak ne di titik o di piset.  "Gén kelok nu, Suak?" nadeak ne, kan?


Asuak ne yo jemawap.  Nadeak ne, "Uku lok jijai ngenyan rajo," nadeak ne.  Sudo o nadeak di duai basuak o, "Ku'ang ajea ko a!  Awok kidék!" nadeak ne, kan?  "Titik lok jijai rajo!" nadeak ne.  Padahal asuak ne di paling titik su'ang di paling ba'es ne di paling pacok.


Sudo o waktau rajo dong meburau  adé rajo dipoa laut o nano  temi'uk cerito o, lajau cigai si meburau.  Si o, senlidik ne jano ka tun diyo tun nien jano ka kaben yo semat.  Sudo o si melei tan̅o nak sekitar umeak o supayo si coa lémew teko ke'ung yo ne.  Waktau o rajo o bélék moi dipoa laut penan ne o igai.


Udo o teko kaben yo keduai.  Si em̅in tentera ne.  Em̅in tetera ne ne o, si lajau ba temgur kaben o.  Tun telau basuak o senergap ne tok.  Sudo si semergap si em̅in tun telau o.  Waktau em̅in tun telau o si em̅in ne o ca'o hormat, kan? Temanyé ngen baik ngen tun telau o.


Sudo o sapei nak penan rajo o, si o nikeak.  Senam̅ut ngen tiak, rajo o kulo, ngen baik kulo, kan? "Bahwa tobo o diem nak beak im̅o," nadeak ne, "senam̅ut ngen baik o lajau ba nikeak." Nikeak seca'o do o ba, pengelei ca'o te Jang yo, kejai.  Musik misal ne awei o ba ca'o ne mikeak rami.


Ijai o waktau si lok nikeak si madeak.  Nadeak di tuai o, "Wei! Lajau asuak te nien nikeak ngen rajo yo," nadeak ne.


"Ite temutua gén?" nadeak asuak ne nomor duai o.  "Gén kelok kakok belo? Kakok lok jijai tukang kucang pingan awei o," nadeak ne, kan.
 Rajo yo nano sewaktau si cerito, duai basuak ne, rajo, kan, bi temi'uk waktau nak pon̅ok o.  Do kulo si yo lok si nikeak ngen di titik.  Kulo si ba'es.  Di duai o nano neluak ne ba tukang kesok.  Areak em̅uk mei nelei ne, daging monok, gén kelok ne o nelei ne.

Sudo o an bi ke'an si sudo nikeak.  Kakok ne duai o agok jengik kemliak asuak ne o.  Rajo yo dong alau moi do o dipoa laut luyen, si o, asuak ne o, melahér.  Lahér adé anok ne semanei, adé anok semanei yo.  Kerno si jengik kemliak asuak ne o, si o jijai babu ne.  Terus si melatok mukus anok ne o.  Nukus si mepék nak lem petai melatok ne monot.


Monot, jijai o bi uak monot, kan? Senam̅ut ngen tun tuai dong munen.  Tun tuai o kebetulan kulo coa adé anok.  Senam̅ut ne é, senam̅ut o jijai o tun tuai o kemliak.  "Jano gén do'o?" nadeak ne.  "Petai sakut nak pong di o.  Jano si ka areak keracok,?"  nadeak ne kan.  Sudo o nadeak si o, duai gaék o, nadeak ne "Mai kemok! Mungkin ne adé keracok tun monot.  Teak umeak tun monot.


Sudo o si em̅in, em̅in keracok o.  Sapei nak kebun nak penan ne diem o si mukok.  Mukok, kenleak adé titik nak lem o dong tawai, semanei.  Udo o semanei o genlar ne, genlar ne kan Ujang.  Kerno si coa adé anok sayang genlar ne o Ujang.  Sudo o bi lai titik o si melati.  Misal ne kan ca'o ne demidik tun ba ca'o tun luyen demidik anok ne nien.  Si o coa adé anok.


Jijai o ite bélék moi cerito madeak penan kakok ne duai basuak o muang titik o nano.  Do'o, an bi ke'an ne titik o lahér.  Waktau si lahér belo nelatok ne monot, kan? Nelatok ne gemitei ngen anok kuyuk anok o nonot.  Nonot jijai o, waktau rajo o bélék, selawei duai nano, kakok ne o, madeak ngen rajo, "Oi, rajo!" nadeak ne.  "Asuak ku lahér ne kuyuk!" nadeak ne awei o a.


Udo o rajo tekejut.  "Masok!" nadeak ne.  "Mustahél baé manusio o banok kuyuk!"  nadeak ne.  "Do o coa te nam madeak!" nadeak rajo ne.

  "Coa kémé do o teming̅ea asuak.  Jano coa kerno teak ba nak lem Tuhan." nadeak ne, "Asuak te yo lahér kuyuk," nadeak ne, kan?


Rajo yo jengik.  Panes cuman coa si nam madeak panes kerno anok ne nien, sako ne o.


O ba o si mebai'baik nidup kuyuk, nidup ne kuyuk.  Do o ba ra'yat dau o cemaci padeak, "Rajo o anok ne kuyuk," nadeak ne, kan? Coa ba rajo o gelé.  Coa rajo o gelé.


Sudo o an bi ke'an ne.  Jijai waktau ngenyan ne o gidong kidék, anyuk ne o rajo alau igai.  Alau igai nelatok ne do o dong kidék, kan, lahér igai.  Anok ne é semanei igai.  Sudo lahér semanei, si menea awei di nano ne.  Nepék ne lem petai, nukus ne bebaik di kakok ne duai ne nonot.  Dong si monot o ba o kakok ne o bélék.  Coa an sudo o kakok ne o bélék madeak asuak ne o lahér igai.  Madeak kucing anok ne.  Tam̅eak jengik baé rajo, kan? "Mustahél!" nadeak ne, bi duai kilai anok kuyuk, anok kucing anok ne o.  Jijai o si o coa as kemliak ngenyan ne.  Coa as kemleak ngenyan ne o, ngenyan ne madeak.  Nadeak ne, "Do o coa te nam madeak.  Do o banasip te." Si kerno temi'uk kécék ngenyan ne awei o lajaw

ba si o sadar.  Nadeak ne, "Amen nasip te o coa te nam madeak," nadeak ne.  Senido ne ba kucing o.


Jijai anok di nonot o nano, waktau em̅ei tuai o dong lok muang pegas moi bioa, kemliak igai adé petai.  Udo o si kemliak si moi mok igai.  Mok igai, si em̅in, em̅in mukok.  Sako ne awei nadeak yo nano, kan, areak keracok monot atau areak umeak tem̅ok tok bioa.  Kerno si sakut nak pong o nem̅in ne.  Mem̅in, mukok, kemliak titik o serai nien muko ne ngen di tuai o.  O ba si jemolok di nomor duai o Buyung.  Gén ne nano ne Ujang.  Udo o jemolok Buyung.  Sebap si o coa adé si anok, duai o, kerno o ba si o kemelbiak lut riang ne adé anok.  O ba si demidik tun duai yo. An bi ke'an bi lai kulo tun duai o.  An bi ke'an o tun duai yo bi pacok bepanew.  Pacok panew pacok ngécék ba.  Ati jako ne pacok mengécék si bi ngécék, ati jako ne pacok bepanew si bi bepanew a.


Jijai o ite bélék moi cerito magea si telau basuak o nano.  In̅ok ne o nano, an bi ke'an in̅ok ne yo nano, do o ba in̅ok yo agok sedi.  Terus mékér.  Mékér gén padeak, "Anok ku kemliak kuyuk."  Do o ba in̅ok ne yo sayang ngen kuyuk.  Negong ne, senium ne.  Mengin̅oi si kemliak kuyuk o ngen kucing.


Sudo an bi ke'an ke'ung yo ne igai.  Si yo igai, rajo o cigai.  Si alau moi dipoa laut waktau ngenyan ne dong kidék o.  Alau moi meburau dong kulo tetep do o ne, kan? Rajo o alau waktau si dong kidék o dong kidék.  Sudo o waktau rajo lalau lahér kulo.  Anok ne yo selawei.  Kerno si jengik awei o, asai ne o do o ba si anok ne.  Lahér di ketlau ne selawei nano, nenea igai awei o.  Nuang ne igai ne nonot ne.  Nonot o, jijai o waktau o rajo o bélék, genitei ne ngen kam̅ing nak di o.


Ma'sut ne yo em̅ot si gemitei yo kerno o si kemelbiak lok kulo ngen rajo o kalau ngenyan ne o sena'ak ne ke'ung yo nikeak ngen si.  Lahér selawei o ba, kerno dengki ne kakok ne duai o, nadeak ne, "Aturan ne ite belo.  Jijai rajo riang ite," nadeak ne a, "di ngenyan rajo.  yo diyo lajau asuak diyo ba tangung te tukang kesok," nadeak ne, kan, "pingan ne." Si idup senang," nadeak ne a.  Kerno si awei o ba ca'o ne.


Sudo o waktau gemitei ngen kam̅ing, bélék rajo.  Jijai o rajo o madeak.  Nadeak ne, "Do o cigai si becako!" nadeak ne.  Ra'yat dau nak di o pogoa cemaci rajo.  Anok kuyuk, anok kucing, anok kam̅ing anok ne a.  Coa si serai ngen anok tun.  Do o ba rajo o pékér, "Jano ka ngenyan ku yo iso si tun? Jano ka si yo benatang? Bene seléselé ngenyan ku io?"


Udo o teko tentera rajo.  "Si awei yo dé'é, Rajo," nadeak ne. "Ngenyan nu yo coa si manusio.  Ite mékét ne baé." Nékét ne ngenyan ne é genatung nak iding dalen.  Genatung nak dalen yo kékéa tangen nékét.  Api pet melitas semisit selawei o.  Ting̅ea baé serua ne baé, kan?  Ma'af miling o ngen bajau ne.  Api pet melitas semisit ne, daging senileak, nepék areak pelgiak atau cuko.  O ba mengamuk in̅ok ne o terus tep bilai awei o.

Bélék te magea cerito moi titik selawei di nonot o nano.  Ahirahir ne dapet tun tuai o igai.  Waktau dapet tun tuai o do o ba tun tuai o madeak.  Nadeak ne, "Do o petai adé do igai ne.  Asai ku cigai luyen ne tun o si," nadeak ne.  "Diyo adé ba sesewatu penan, asai ku, tun jengik kemliak anok ne.  Coa as kemliak anok.  "Teak si anok apang, teak jano ba," nadeak ne yo.


Udo o si mok titik o.  Mok titik o, do o ba si demidik.  Demidik titik telau o.  Ba'es serai baé muko ne.  Cuman do o selawei.  Di selawei o ati jako si bi nam tawai bi tawai, ati jako nam panew bi panew, serai ngen duai nano, kakok ne.  


Adé kulo ninik ne nak di o tun gerot dau ilmau, dau pakei, a.  Jijai o titik duai basuak o najea ne.  Najea ne besilék, misal ne, kan, angar, Ujang ngen Buyung yo nano.  Di titik di selawei o nano gén ne Upik.  Kerno gén ne o si coa adé anok, kan? Nepék ne cecu'ik kute gén anok ne awei o a.


Ijai o titik di semanei tuai su'ang o nepék ne gén Ujang o nano, najea ninik ne o.  O ba amen nak di o coa si madeak "Ninik"  "Tiak" nadeak ne.  Si bebak ba kerno do o ba bak ne, nadeak ne.


O ba najea ninik ne o menim̅ak.  Ati si tengut dapet ninik ne majea ca'o nien ne si bi pacok menim̅ak.  Udo o ninik ne o majea do o silék.  Ati si jako dapet si bi pacok.  Ahirahir ne o si o main pana.  Main pana o nelatok do'o, kan, ninik ne mepék tok nak das buluak nidik keno.  Sudo o ahirahir ne si kemelbiak nien lihai ne duai basuak o.  Letok ne neluk min̅as, sudo o nana keno ukai.  Kemelbiak nien si cepet ne.  Tai ne o kepacok ne ngen pakei ne gerot.  Sudo o asuak ne nomor duai o awei o kulo.


Adé di selawei o pakei ne o nak dasei.  Tun o kemelbiak nien ba'es selawei o.  Si yo adé pakei awei o kenei.  Temingia kudo pacok si a.

Adé uleak ninik ne yo bebilai.  Uleak ne yo meburau.  Do o ba bok si majea ano'anok ne o meburau.  Meburau uyo ca'o ne menim̅ak.  Si yo coa si madeak "Ninik." Amen titik o, ca'o te cemrito ne "Ninik." "Tiak" nadeak ne.  A, tiak ne o majea meburau terus.  Sudo o waktau do bilai tiak ne yo kan meburau.  Terus dé é  si moi ngen tun tuai meburau moi beak im̅o.  Beak im̅o tok tekliak ne uso.  Nelatok ne temim̅ok keno matei nem̅in.  Do o ba si yo, tun lemo di, di tiak ne duai, asuak si telau basuak, em̅uk daging o.  Senang si.  Sudo o di ke'an si pogoa meburau.  Di awit moi meburau ne yo di kakok ne.  Asuak ne yo di semanei titik nomor duai o jemago asuak ne di titik su'ang ngen sabei ne.


Gén uleak sabei ne dik o, nenea ne areak bungaybungai nerias ne nak bekeliling umeak ne.  Rajin tanem.  Si temanem kulo areak bungai o.  Nelu'us ne beba'es ne.  Amen tun sapei o ketén bungai o.  A, jijai o adé di sabei ne ngen tiak meburau terus dé é.

An bi ke'an tiak ne o meburau.  yo bi tuai kulo.  Bi tuai kulo, tiak ne yo matei.  Matei tiak ne yo ting̅ea do o sebei ne o igai ngen si duai basuak semanei.  Sudo ting̅ea duai o si uleak ne meburau.  Jijai o titik o sedi waktau tiak ne o matei atau sebei ne o.  Sedi si mékér sebei ne.  Nadeak ne, "Gén padeak sebei?" nadeak ne.  "Teming̅ea ite yo a? Teming̅ea si duai o a."


Ijai o an bi ke'an ne o si duai basuak o pogoa meburau.  meburau areak uso, areak kijang.  Amen si meburau uso, coa si em̅ot uso o, dong jé tenim̅ak, coa, nadeak asuak ne.  Si lok kemliak kepacok ne duai basuak o, nadeak asuak ne.  "Kakok," nadeak ne, "di ipe tenim̅ak nu? Jano temim̅ok uso, jano temim̅ok kijang?" nadeak ne, kan.


Nadeak kakok ne, "Uku lai, uku temim̅ok uso awei o a".  Nadeak asuak ne, "Amen ko temim̅ok uso diem ba ko piyo.  Uku mulew uso kun̅ei doloi, im̅o doloi.  Moi asuak ne misoa uso.  Uso dong melilai kejelas jano ne, si temim̅ok keno matei a.


Sudo o si lok kemliak gerot asuak ne.  "Ko titik ko temim̅ok kijang," nadeak ne.  "Uku mulew awei o a." Sudo mulew kijang, kijang o dong melitas kemelbiak nien jelas ne milai.  Si temim̅ok keno a.


Uleak ne o ba, uleak ne, uleak ne bebilai ngen asuak ne.  Areak daging coa si kekem̅uk igai.  Iijai o bi an bi ke'an ne si awei o


An bi ke'an ne o si bélék igai moi pon̅ok ne o.  Si o amen si meburau coa si nam tegoa dé é.  Sapei duai bilai si meburau beak im̅o o.


Jijai o uleak asuak ne di selawei o kerjo ngen sebei ne.  Gén uleak sebei ne?  Misal ne o menea areak bajau, makei benang, menea areak tanguk.  Najea sabei ne ca'o tun temakep kan.  Do o ba uleak asuak ne bebilai nak dié.


Jijai o waktau kakok ne duai o bélék adé rupo ne o.  Waktau manat sebei ne ayok si matei, si o teming̅ea magea sabei ne.  Nadeak sabei ne ngen tun duai o, madeak Ujang ngen Buyung o nano, nadeak ne, "Jemago asuak udi yo bebaik!  Pesen tiak udi a," nadeak ne.  Si madeak sabei ne o nano, nadeak ne, "Jibeak sapei asuak udi o celako atau sileak sebap asuak udi yo gi titik .  Senguak si titik yo mémang si yo pacok yo a."  Manat sebei ne iokulo nano, adé kulo madeak ngen sebei.  "Amen titik duai o lok meburau, jibeak galangarang moi tebo luea kunei tebo penan ne o galok moi.  Sebap amen si moi tebo luyen bé adé celako atau dapet bahayo atau balak.


Sudo o waktau o sebei ne o coa nelei kabar magea do o tun duai o, Buyung ngen Ujang o nano, waktau o Ujang o alau meburau duai ngen Buyung moi im̅o luyen.

Waktau meburau moi im̅o luyen, temmau si tun gidong mesoa bes.  Waktau se temmau tun dong mesoa bes o, tun mesoa bes o kanj̅et.  Ijai  nadeak ne awei yo magea tun duai yo, "Gén nesoa udi alau moi beak im̅o io?"


"Kémé yo alau mesoa uso ngen kijang," nadeak ne, kan.  "Oi", nadeak ne, "nak piyo dau lut kijang a! Sebap rogok yo mémang tun garang meburau kulo rogok yo.  Cuman si o meburau," nadeak ne o.  "Genyai si temim̅ak uso o coa lok keno," nadeak ne.


Nadeak di asuak ne di titik o, "Padeak kepacok uso piyo," nadeak ne.


"Nien," nadeak ne.  Sudo o waktau si madeak awei o melitas uso.  Uso melitas, tukang bes o temunj̅uk dé é.  "Uso melitas!  Tim̅ak ba!" nadeak ne.  Uso melitas kulo temi'uk.  Waktau tukang bes o madeak uso o tebedan.


Nadeak ne, "Amen meluak uku temim̅ok iso o, alau kulew ne! Keluak si milai!"  Moi tukang bes o mulew uso o.  Uso o dong milai.  Si milai kelbiak lut delas ne.  Nelatok ne temim̅ak keno matei uso o.


Waktau uso o matei tukang bes o sélék kemliak ba.  Agok heran si, selangka rajo baé temim̅ak uso.  Madeak tiak ne.  Nien o si coa si namen bahwa tiak Ujang ngen Buyung yo, tiak Ujang ngen Buyung uleak ne meburau kulo awei o a.  Sedangkan tiak semanei duai o awit meburau coa perna keno.  Bebilai si temim̅ak coa adé dapet a.  Jijai o dapet do o a.


Gén gén ne o? Ujang ngen Buyung yo, uso a, dapet si uso.  Si melei ngen tukang bes o.  "Na, uso gi nu! Na, kem̅in ba bélék!  Kémé coa lok uso a." Cuman, nadeak te, si coa lok, nemok ne utuk ne beak im̅o didik.  Nangang ne nem̅uk.  Uleak ne terus diem beak im̅o a.


Jijai o, tukang bes o nano cigai mesoa bes.  Kemelbiak riang dapet uso nano bélék.  Bélék, sudo o tukang bes o nano em̅in moi sadei ne, penan Ujang ngen Buyung yo lahér.  Cuman yo si yo coa namen.


Waktau o si o em̅in uso o si o majok tun o bedew.  O ba anyuk ne te Jang ne.  Nedew tun dau o.  Sudo medew tun dau o, Rajo pa'ak iding ne o.  Nedew ne Rajo.


"Gén?" nadeak ne o.  "Ipe udi mok uso o?" nadeak ne.  Selangkan kémé baé meburau uso coa dapet," nadeak ne.  "Em̅a'em̅eak madeak ko pakuak ko mok uso o diyo?"


"Uso yo ne coa si uso idup."


"Nemok nu?" nadeak ne.  Ko em̅uk bukei uso?" nadeak rajo o.  Awei o a lok nengiak ne, kan, ngen semanei tukang bes o.


Nadeak ne "Coa uku em̅ot awei o.  Adé tun duai meburau uso.  Titik kelbiak nien ba'es ne." Bi lok dekmai ngen muko nu kulo," nadeak ne awei o a.


Sudo o nadeak Rajo o, "Amen awei o baik ba," nadeak ne.  Tengén titik, kaben o galok meburau," nadeak ne.  "Asai ku uyo tip bilai si meburau min̅i sebap galok."


Si ati perna masuk im̅o yo.  Sudo o siap ba Rajo o tentera ne.  Tentera ne moi jibeak jano, kan?  Kaben yo nano lok alau man̅un perang jano lok man̅un mesoa uso.  Nien awei o.


Si moi beak im̅o.  Waktau moi beak im̅o temmau kulo ngen titik duai é, ngen anok ne yo.  Si o coa si namen.


Temmau titik duai ne si madeak.  Nadeak ne, "Gén uleak io?" nadeak ne.


"Mesoa uso ne," nadeak titik duai o.


"Kémé yo lok mesoa uso kulo diyo," nadeak ne.  "Lok berpak ite mesoa uso," nadeak Rajo o awei o a.  Nadeak semanei tiak cuman si coa si namen.


"Amen lok mesoa uso," nadeak tukang bes o  tukang bes o moi kulo dié temunj̅uk penan ne  "nak di gi adé," nadeak ne.


Nadeak anok lumang, "Maro ba te temim̅ak ne amen adé a." Decang udo o kenliak ukei Rajo uso.  Rajo o kemliak uso.  Tiak semanei duai yo, nadeak ne, "Dé é  uso a!  moi ba tim̅ak ne." Neluak ne anok duai nano temim̅ak.


Anok ne yo nano nadeak ne, "Amen meluak kémé temim̅ak ne, jibeak temim̅ak dong tidoa.  Amen lok temim̅ak dong tidoa, tim̅ak ba ukei Rajo," nadeak ne.  Rajo yo temim̅ak kulo uso o coa keno yo o a.


Sudo o nadeak do o yo asuak di Ujang yo nano Buyung o nano, "Ai, jibeak kumu moi meburau temutua kémé amen lago yo.  Keliak lago kémé amen lok temim̅ak uso a," nadeak ne.  Decang sudo si madeak adé kulo uso kulo melitas.  Nadeak Rajo, "Dé é  Uso! Tim̅ak ba!" nadeak ne.


"Amen meluak uku temim̅ak," nadeak di titik o, "alau kalau ne keluea si melilai."  Moi Rajo mulew.  Rajo dong, uso dong melilai kelbiak nien jelas ne.  Nelatok Buyung o temim̅ak keno matei uso o.  Matei uso, Rajo o sapei cengang.  Cengang, melitas kulo kacéa dong melitas kem̅iak jelas ne.  Nelatok kakok ne temim̅ak kun̅ei belakang ... DAR! ... matei.  Sapei rajo o sélék.


Sélék Rajo o, anok bueak Rajo o bi mareak kulo.  Nadeak ne, "Udi tun ipe?" nadeak ne, kan?


"Kémé coa si tau kun̅ei ipe.  Kémé diem beak im̅o.  Diyo ba uleak kémé a," nadeak ne.  Nadeak tentera Rajo o, "Udi banga nien diem beak im̅o.  Kémé diem sadei, coa si awei udi.  Ca'o kémé belagak nadeak ne.  "Coa kémé coa banga kerno kebiasaan kémé," nadeak ne.  Nadeak kulo tentera Rajo o, "Amen udi lok nien tan̅ing ne, te ba! Ite tan̅ing uyo!" nadeak ne.  "Tan̅ing gén nadeak udi?" nadeak ne.


"Amen udi lok majok kémé betan̅ing, taé ba temim̅ak buak lémew nepé nak ujung buluak telau," nadeak ne awei o a.


"Maro!" nadeak ne.  Do betan̅ing yo Rajo, anok Rajo duai o.  Coa si namen anok ne dié betan̅ing.  Sudo o si madeak tim̅ak ukei Rajo déwék dute ne.  Tim̅ak Rajo coa keno.  Sudo o tenim̅ak ukei Rajo neluak ne kulo anok bueak Rajo yo kulo temim̅ak.  "Tulung tim̅ak ukei udi," nadeak ne.  Bi adé biak telau puluak bueak pilor temim̅ak coa adé keno.


Sudo o Rajo madeak, "Sapei giliran udi.  Tim̅ak ba ukei udi!" nadeak ne.  Titik duai o temim̅ak keno.  Pecuak lémew é.  "Pecuak lémew o!" nadeak titik duai o.


"Udi banga!" nadeak ne.


"Udi lok majok kémé betu'uak.  Sedangkan betu'uak temim̅ak lémew yo baé o, coa udi keno.  Amen udi lok kemliak kegerot te, awei io!" nadeak ne.  Si mok buak lémew si meluk, si temim̅ak pecuak kulo lémew o a.  Em̅ot si pecuak lémew o kerno ninik ne majea nak letok pisang o nano.  Latihan o ba si.  Tenawai ne baé tun majok betan̅ing é.  Selangkan mating ne baé tenim̅ak keno a.  Ijai Rajo yo panes.  Panes Rajo, Rajo yo bélék moi sadei ne.  Bélék moi sadei ne, madeak ayok si bélék, si madeak ngen duai o, "Neak ipe udi diem?"


"Kémé diem nak beak im̅o ne."


Nadeak Rajo o, "Adé do bilai kaung yo kémé alau meto moi beak do'o, penan udi é a."


"Buliak baé!" nadeak anok lumang é.  Sudo o si alau.  Si alau, bélék anok lumang ié.  Anok lumang yo bélék moi penan sabei ne o.  Rajo o bélék kulo moi do'o, penan rajo o.

Waktau si bélék moi penan sabei ne o, sabei ne dong sakit.  Waktau sabei ne sakit sabei ne o madeak ngen si.  Nadeak ne, "Uyo cigai an igai idup ku yo," nadeak ne.  "Udi yo iso si anok ku, iso," nadeak ne.  "Udi dapet ku monot udi telau yo.  Senguak o kabar ne," nadeak ne.  "Udi gi adé temuan tiak ngen in̅ok." Cengang di kakok ne.  Nadeak ne, "Ko arus jemago ne asuak ne yo di lawei ne bebaik.  Jibeak sapei adé celako."


"Au," nadeak ne awei o.  Si o bemak ngen sabei ne o.  Nadeak sabei ne o, "Ko jibeak bemak ngen uku.  Ko besabei baé," nadeak ne.  Udo o si mengin̅oi temi'uk cerito.  Si yo iso si anok do o in̅ok ne o.  Si diem ngen sabei.


Adé pesen ne o.  Meluak jemago asuak ne bebaik a.  Jijai o titik duai o kebiak nien sedi ne temi'uk ne o ngen pesen sabei ne o.  "Gén kelok asuak ne o jibeak coa mok, jibeak coa melei," nadeak ne.  "Jijai ba dé'é, Sabei," nadeak ne.


Sabei ne o meningea.  Si o kemubua nak lé'ét kubua do o ninik ne o.  Sudo kenubua nelé'ét bun̅ok.  Titik duai yo terus ba ngin̅oi.


Si sedi alau, alau moi meburau.  Waktau meburau si o temmau igai.  Cigai si lok anyuk ne meburau areak uso a.  Nemok ne bebarang titi'titik ne.  Areak burung nem̅in ne bélék kerno sabei ne belo galok em̅uk uso.  Si belo, au, garang meburau uso.  Sudo o si meburau areak burung.


Jijai o si bélék kunei meburau burung, asuak ne yo madeak kelok.  "Uku adé kelok ne magea kakok dié," nadeak ne.


"Jano?" nadeak kakok ne o.


"Uku adé pesen sabei," nadeak ne.  "Sabei meluak mok do'o," nadeak ne, kan? "Meluak bioa air macur o kun̅ei rakso.  Meluak mok bungai pacok menyanyi.  Meluak mok burung pacok ngécék.  Kelok ne penan ne nak tebo o.  Madeak ite misal ne alau ite moi Tebo Tepuk nak di o," nadeak ne o.


Kakok ne o madeak "Jijai ba!" Kerno si madeak "jijai" yo, gén kelok asuak ne o, sabei ne o madeak, jibeak coa mok, awei o.  Tinget.  Sudo o waktau si mesoa bungai o nano, mesoa burung, mesoa bioa macur kunei rakso yo nano si terus ba duai basuak yo nano, kan, mok kudo ne.  Mok kudo, si mepék nak muko pon̅ok ne.  Waktau si mepék nak denam pon̅ok ne o si madeak ngen asuak ne.  "Ko diem ba nak pon̅ok yo bebaik," nadeak ne.  "Jibeak ko lalau.  Gén kem̅uk nu diyo cukup utuk nu," nadeak ne.  Sunguak o kémé yo lalau," nadeak ne.  "Ko arus kemliak tan̅o kémé," nadeak ne.  "Amen kémé dapet kelok sabei atau kelok asuak o, mujua ba," nadeak ne.  "Amen coa o coa te nam madeak ne," nadeak ne a.  Ayok si alau o si menea tan̅o ne.  Adé di kakok ne di tuai su'ang o pék pingan das lémén.  Nenea ne bebaik.  "Amen pingang yo pecuak tan̅o uku matei," nadeak ne awei o a.


Sudo o madeak kulo asuak ne gematung pisew nak das pagau.  Nadeak ne, "Amen pisew ku yo bé cucia daleak moi pingan kakok" 

si palai ne o nak pa'o pagau ne o, kan  "tan̅o o uku matei kulo yo."


Sudo o alau ba si duai basuak o dé é  a.  Waktau si alau duai basuak o, si o alau o, coa si do tujuan min̅i o coa.  Luyen.  Misal ne dalen yo becabang awei o.  Alau di Ujang alau kak yo, Buyung alau kak yo.


Waktau Ujang o alau kak yo, si waktau sapei nak sipang o.  Do o si temmau tun tuai.  Temmau tun tuai si madeak, "Amen udi lalau mesoa areak burung pacok ngécék, bungai pacok menyanyi ngen bioa macur rakso o nano, gén kenliak udi nak dalen jibeak munuak ne.  Jibeak udi gelé ne.  Moi ba udi lalau terus awei o a," naséhat tun tuai o nano.  Sudo o nadeak sabei ne, "Baik ba amen awei o a," nadeak ne.


Titik duai o nano bangso tun semanei, tun garang kan? Si oalau bekudo bece'ei nak sipang.  Waktau bece'ei nak sipang o dau ba mecem ne magea.  Ujang o kenliak ne imew, kenliak ne siamang, kenliak ne uso melitas o, kenliak ne areak kelai umeak mengekik isia ti'uk ne o.  Si o rényéng.  Rényéng si o bi lok sapei nak tebo.  Kerno naséhat tun tuai o nak sipang o nano, "Gén kenliak jibeak tenim̅ak ...  amen udi temim̅ak udi adé bahayo" terus ba si lalau dé é.  Kerno si yo kemelbiak nien jengik dau ganguan nak dalen, si lok temim̅ak do'o.  Benatang o, imew si lok temim̅ak.  Waktau si lok temim̅ak imew si o jijai ba patung.  Matei.  A, matei, kan, jijai patung di Ujang yo.


Ting̅ea di Buyung a.  Terus bekesoa, terus bekesoa, kesok dalen.  An ne bé ne temmau moi dalen penan becabang duai o nano.  Temmau ngen gaék tuai o igai.  Temmau ngen gaék tuai, kemliak.  Madeak ne, "Kakok nu alau kak yo, ko belo alau kok di.  Gén tai ko bi adé kulo igai nak io?" Nadeak ne, "Uku coa nam dalen ne.  Uayo uku lok temutua dalen kakok ku baé," nadeak ne.


O ba sabei o melei igai.  "Gén adé kenliak nu amen ko moi temutua dalen kakok nu," nadeak ne, "jibeak ko gemuré.


"Jijai ba dé'é," nadeak ne.  Si terus bekudo.  Bekudo, dau ba mecem ganguan igai, kan?  Ahir ne bé si kemliak burung.  Burung o mengekik.  Sewaro ne pogoa mekok sewaro do'o.  Buyung o nano Buyung yo lok temim̅ak.  Jijai patung kulo si duai basuak o.  Jijai patung jijai o asuak ne.


Nak pon̅ok di selawei o nano diem ba.  Nak pon̅ok kemliak tan̅o do do o o, di Ujang.  Kemliak pingang pecuak.  "Bi matei kakok ku dé é  a." Kemliak di Buyung o nano, pisew.  Daleak o nano petik alau moi pingan, penan pingan pecuak.  "Ai!" nadeak ne, "Amen awei yo kakok ku matei." Kakok ne o matei, si bersiap ba dé é  areak keracok.  Areak padeak ne nem̅in.  Nem̅in ne yo, si o mok kudo.  Mok kudo si mékét kudo.  Ayok si lalau si moi magea kubua sabei ne.  Nadeak ne awei yo, "Sabei," nadeak ne, "uku yo alau mesoa kakok sebap kakok ku bé matei.  Uku arus mesoa bukei ne.  Amen si idup bé kinei te bé si selamat," nadeak ne.  "Amen si coa idup bé cigai te nam," nadeak ne.  Udo o si dapet sewaro.  Sa'ei si temi'uk kun̅ei do'o, kun̅ei arwa kubua.  "Mai ba nizin ne lalau."


Waktau si mizin lalau o nano, terus ba si lalau nak di.  Terus si lalau si temutua lat kakok ne.  Temutua lat kakok ne nano, si kemliak adé tun tuai nak di o.  Si kemliak tun tuai, si medew ba nak pon̅ok o.  Tun tuai o majok moi pon̅ok.  Nadeak ne, "Mai ipe anyuk ne, Gadis?"


Nadeak ne, "Uku lok alau mesoa kakok.  Lok mesoa kulo burung pacok ngécék, bungai pacok menyanyi ngen do o air macoa kunei rakso," nadeak ne.


"Amen ko lok mok do'o, totoa dalen yo." Madeak dalen penan kelok kakok ne yo nano.  "Tapi ada syarat didik," nadeak ne.  "Géngén benatang ne o, areak jano baé gemangau ko, ko jibeak munuak," nadeak ne.


"Jijai," nadeak ne awei o.  Ayok si lalau o asuak ne selawei o nano mepék kapas nak ti'uk mako coa dau teni'uk.  Si alau bekudo.  Lalau bekudo, sapei nak do o nak penan kakok.  Si kemliak kakok ne.  Dau ganguan luyen, kan? Cuman si coa si gelé, coa si temi'uk.  Kenliak ne kakok ne jijai patung.  Kakok ne madep medék.  Asuak ne madep milot.  Kakok ne di nomor duai mengadep milot.


Ngin̅oi si kemliak kakok ne.  Waktau si ngin̅oi, sapei burung, burung pacok ngécék.  Nadeak ne, "Ko alau moi ipe, Gadis?" nadeak ne.


Si o cengang.  "Uku teko min̅oi lok moi magea kakok ku," nadeak ne.


Nadeak burung o, "Mémang kakok nu yo tun gerot.  Coa lak tem̅eak kun̅au," nadeak ne.  "Sifet ne o em̅in sifet gerot," nadeak ne.  "Uayo adé," nadeak ne.  "Amen ko lok meluak baik kakok nu, kemok syarat," nadeak ne.  "Mok sergayau ngen bioa.  Bioa do o necik un̅ak bioa belas didik ba," nadeak ne.  "Amen nam nidup awei o, do o ba kelok ku," nadeak ne.


Si mok.  Si mecik kékéa tangen ne o.  Idup tun duai é.  Kudo ne o nano jijai patung kulo, kan?  coa ku tinget madeak.  Idup kulo.


Idup, si o ayok si alau o burung o teko.  Nadeak ne, "Adé nien pesen?"


Padeak gadis o, "Lok burung pacok ngécék, bungai pacok menyanyi ngen bioa macoa bioa rakso."


Nadeak ne, "Amen udi lok, kemok nak tebo o.  Coa si uak, coa."


Moi si mok.  Moi si mok, waktau moi si bélék bungai negong ne yo menyanyi, di burung o ngécék.  Udo o si em̅in bioa rakso kunoi bioa macoa awei cemim̅ei ne terus.  


Kudo ne o ba'es, si bélék moi pon̅ok ne.  Bioa macoa kunoi rakso nano cenu'ei ne moi beak isia awok kubua ninik ne duai o nano.  Adé di bungai pacok menyanyi o nano tenanem ne nak pasang angin.  Adé burung pacok ngécék yo nano lepas baé.  Gén ba nadeak tun, si lok ngécék.


Jijai o bi senang si kemliak awei o.  Waktau si gi titik belo dau temanem areak bua'buak, areak jam̅au, areak mangus sekitar umeak ne o.  Mangus ne dong mesak.  

Bebuak areak bua'buak ne do'o, selawei duai o lalau.  Waktau si lalau sapei nak penan sadei tiak ne, penan rajo o nien.  Sapei nak di o, si o lok alau meburau, lok alau magea Rajo o men̅es Rajo o anyuk ne majok meburau.  Rajo yo moi meburau.


Moi meburau o, do o ba si kemliak.  Nadeak ne, "Bene tai selawei o di mogoa semisit? padeak ne.  Kemliak ne in̅ok ne yo nano.  "Udi awok Rajo.  Gén uleak semi'so tun awei o?" nadeak ne.


In̅ok ne tecengang kemliak si.  Cengang tun semisit awok in̅ok ne.  Cigai si meding, mepék areak cuko o nano.  Cigai si meding pelgiak kerno sedi o nano kemliak asai anok ne.  Mémang anok ne, kan? Rajo yo, coa Rajo yo gelé.


Rajo yo bangso do o kerno periteak anok bueak ne jibeak gelé.  Alau terus.  Alau terus o ba, in̅ok ne pogoa ngin̅oi kemliak titik duai o.  Sudo o si lalau.  Alau, waktau meburau bé ne, Rajo yo sedi kulo.  Waktau Rajo o dong sedi, najok  meburau, coa lok, nadeak ne.


"Amen awei yo," nadeak ne, melan̅ai baé ngen kémé," nadeak ne  moi penan ne di telau o, di semulen, Ujang ngen Buyung o nano.


Sapei nak pon̅ok o, teni'uk ne rami sa'ei menyanyi.  Bungai menyanyi, kan, nak pasang angin.  Kenliak ne cim̅ei awei bioa rakso dau ne.  Mémang air macur kan? Sudo o si sapei burung o kulo ngécék.  Do o kulo waktau o, lantai umeak ne o mepék ne marmar.  Seniram ne ngen marmar keno kesaktian ilmau sabei ne yo nano a.


Sudo o si kemliak, nadeak Rajo o, "Padeak keba'es penan piyo! Bungai dau areak, do peman̅angan ba'es, bebuak dau a." Sudo o Rajo yo bé tecengang.  Tecengang o ba, burung o medew moi dasei Rajo o awei o.  Rajo o moi dasei.  Waktau Rajo o moi dasei, semsing serwea ne.


Gén uleak semsing serwa, Rajo?" nadeak ne.  Coa si bioa dé'é," nadeak ne.  "Diyo ba penan te a," nadeak ne.


Rajo o tecengang kemliak awei o.  Rajo o temot.  Rajo o dong temot bepékér:  "Diyo ba baik nebut kerajaan jijai penan negrai te.  Amen ite temuan negrai yo, naa, coa si angen keba'es ne.  Tekujat penan te ié.


Anok bueak ne nano coa moi dasei igai dié.  Pogoa em̅uk buak.  Kemliak buak dau nano.  Temi'uk bungai pacok menyanyi, burung pacok ngécék a.  Jijai o lok bélék ba Rajo yo.  Si minai izin madeak ngen tun telau basuak o.  "Uku bélék," nadeak ne.


Jijai o Rajo teko debat igai bé ne man̅ung alau perang.  Lok merang tun telau basuak o, anok ne telau, mebut kerajaan.  Sapei nak di o, anok bueak ne coa nyut beperang kemliak buak dau o.  moi em̅uk buak.  


Moi em̅uk buak, cuman burung o namen niat atei tiak ne.  "Si o lok merang ite," nadeak ne.  "Siap ba udi!" Siap tun telau o.

Siap, sudo o kenliak anok lumang do o nano, kan?  Tun telau o nano, si medew Rajo o moi dasei.  Rajo yo nano lok temim̅ak lok merang do'o.  Kemliak anok bueak ne mogoa em̅uk buak.  Siniak kulo lajau buyé niat ne é lajau em̅uk buak kulo bekenék.  Waktau tun telau o masuk moi dasei si kemnék buak em̅uk buak.


Sudo o anok do o Ujang, Buyung ngen semulen ne as lok keluea, si tu'un.  Si tu'un si kenyang, kan? Anok bueak ne o adé niat ne lok perang igai.  Lok menang do'o.


Sudo o burung o madeak, "Uku namen maksut udi teko min̅oi.  Coa udi lok baik coa.  Udi lok kidék lok merang tun telau basuak.  Kerang ba!" nadeak ne.  "Tim̅ak ba kémé."


Kemliak ne, Rajo yo panes.  Bangso tun panes, kan? nelatok ne temim̅ak.  Titik telau o dong belé'ét nak di.  Burung o nano diem nak das atep ba.  Tim̅ak ba.  Tenim̅ak Rajo nogoa Rajo temrotot.  Coa adé keno si dau pakei ne.  Tenawai ne jibeak ma'ap baé.  "Amen udi lok mebut kerajaan kémé coa udi nam o," nadeak ne.


Rajo yo sapei sélék ngakau.  Rajo yo ngakau, Rajo o bélék.






9


Rajo o dong bélék, si yo, sudo o, kemliak catatan sabei ne tetang kelahéran ne.  Si dapet, nadeak ne, nak pong o, kan? Coa si cemrito.  Sudo o mémang si o nukus, kan, tennung.  Madeak bahwa diyo yo anok diyo.  Si em̅in sejara o.  Nem̅in, si géngén tiak ne adé nak lem o, gén in̅ok ne adé.


Si moi magea moi sadei tiak ne.  Sudo o si moi min̅i o melitas.  Melitas, kenliak ne o in̅ok ne o.  Kenliak ne in̅o ne o, si o tebayang asai adé nak lem do o ne, nak lem bukau ninik.  Udo o si betanyé ngen tun nak di o.  Nadeak ne, "Api pet gén in̅ok io?" nadeak ne.  Gén o si madeak di genatung tun o, madea' gén Rajo o nano.  Do o tiak ne, rajo, di genatung o in̅ok ne.


Sudo o si magea.  "Ko Bak!" nadeak ne ngen tiak.  Waktau si madeak "Bak" ngen tiak ne o, tiak ne o tekanj̅ut.  "Uleak kulo ko bebak ngen uku?" nadeak ne.


Nadeak Ujang o, "Awei yo dé'é, Rajo," nadeak ne.  "Diyo ba bukau sabei ku.  Kémé lahér, gi titik netok sabei ku midup kémé," nadeak ne.  "Dapet si kémé nak pong kémé tun telau." 

  Tinget Rajo.  "A, diyo anok ku," nadeak ne.  Si tinget bahwa dié nak lem pen̅apet ne belo kejahatan kakok ne di selawei o nano.  Si tok temgep bahwa anok ne diyo nano.


Sudo o di in̅ok ne nogoa tun semisit nano.  Cigai si meding o nano di senisit tun o.  Betakup igai baik kemliak do o o, anok ne o.  Si ngin̅oi.


Ngin̅oi, tiak ne moi metes.  Nadeak ne, "Coa si saleak nu.  Diyo ba mémang anok te."  Si kemliak nak bukau titik ne o.  Si temnung sidai anguk ne o.  Si tu'un.  Tu'un ba cemrito diyo yo.


"Coa si kejahatan ku diyo," nadeak in̅ok ne.


"Coa ne" nadeak tiak ne.  "Diyo adé ba kejahatan wok nu duai o." Wok ne o gi masiak diem ngen si, selawei duai o."


Jijai o kena'ak ne dié, kenok ne.  O ba si o taup ba lemo banok o ngin̅oi.  Ngin̅oi sapei kesau do o selawei duai basuak o nano.  Ngin̅oi sapei kesau, tentera o madeak, "Amen si kerno pelép kakok ngenyan ne.  Duai basuak o nano kémé munuak baé."  Waktau madeak lok munuak o nano, si mékétmékét selawei duai o nano nelatok tentera Rajo o munuak.  Waktau si lok madeak "Jibeak munuak do'o," bi putus kagen ne duai.  Anok telau madeak jibeak munuak.  Nadeak ne o bi putus.  Matei kakok ne kerno kejahatan ne nano nukei tentera o déwék, tentera rajo déwék a.


Sapei o ba cerito ne dé é.

Tengén yo ba cerito ku ngen Dick nak sadei Em̅ong Panj̅ang utuk Kartini nak umeak ngen ibu.  Tukang em̅in cerito yo Lukman Hakim bin Abdul Gatur di Em̅ong Panj̅ang tinggal di sawah atau di ladang. Sapei temmau igai.






